
PËR ARTIN DHE KULTURËN

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Objekti

Ky ligj përcakton parimet e përgjithshme, rregullat e organizimit, të funksionimit, realizimit dhe financimit të artit e të kulturës, si dhe të drejtat e detyrimet e subjekteve, që kanë për objekt veprimtarie artin dhe kulturën.

Neni 2
Qëllimi

Qëllimi i këtij ligji është nxitja, mbështetja dhe zhvillimi i krijimtarisë e i veprimtarisë së subjekteve të artit e të kulturës për krijimin, ekzekutimin dhe kultivimin e veprave të të gjitha gjinive të artit dhe kulturës.

Neni 3
Subjektet dhe fusha e zbatimit

Ky ligj zbatohet për të gjithë personat fizikë e juridikë, vendas e të huaj, që ushtrojnë veprimtari në fushën e prodhimit dhe të shfaqjes së veprës artistike kulturore në territorin e Republikës së Shqipërisë.

Neni  4
Përkufizime

Në këtë  ligj termat e mëposhtëm kanë këto kuptime:
1. “Art” është forma e pasqyrimit të botës nëpërmjet riprodhimit të realitetit në mënyrë krijuese me anë figurash artistike dhe veprimtaria artistike.
2. “Fond publik i artit dhe kulturës” është fondi buxhetor që krijohet nga shteti për mbështetjen dhe fuqizimin e artit e të kulturës në vend, i cili ka rol të drejtpërdrejtë në rritjen e klimës artistike dhe të produktit artistik e kulturor.
3. “Kulturë”, në kuptimin më të gjerë të saj, përfshin:
a) tërësinë e tipareve shpirtërore, materiale, intelektuale dhe emocionale të një shoqërie apo të një grupi shoqëror; 
b) fushën e zhvillimit shoqëror, që përfshin krijimtarinë e gjithanshme në gjuhë, art, letërsi, në shkencë dhe në tërë jetën shpirtërore.




KREU II
INSTITUCIONET E ARTIT DHE TË KULTURËS

Neni 5
Ndarja e institucioneve të artit e të kulturës

1. Institucionet e artit dhe të kulturës janë subjekte publike dhe private.
2. Institucionet publike të artit e të kulturës ndahen në qendrore dhe vendore.
3. Në institucionet publike qendrore të artit e të kulturës, subjekt i këtij ligji, përfshihen:
a) Teatri Kombëtar;
b) Teatri Kombëtar i Operës, Baletit dhe Ansamblit Popullor;
c) Qendra Kombëtare e Kulturës për Fëmijë dhe Teatri i Kukullave;
ç) Qendra Kombëtare e Artit dhe Kulturës;
d) Galeria Kombëtare e Arteve; 
dh) Cirku Kombëtar;
e) Teatri Kombëtar i Komedisë.
4. Në institucionet publike vendore të artit e të kulturës përfshihen institucionet e artit dhe kulturës, në varësi të njësisë së qeverisjes vendore.

KREU III
INSTITUCIONET PUBLIKE QENDRORE TË ARTIT DHE TË KULTURËS

Neni 6
Statusi dhe qëllimi i veprimtarisë

1. Institucionet publike qendrore të artit dhe të kulturës janë persona juridikë, publikë, me statusin e institucionit qendror, në varësi të ministrit përgjegjës për artin dhe kulturën.
2. Institucionet publike qendrore të artit dhe të kulturës kanë si qëllim dhe objekt kryesor të veprimtarisë së tyre:
a) nxitjen e zhvillimin e artit, si krijimtari shpirtërore;
b) ruajtjen e identitetit kulturor kombëtar, nëpërmjet studimit, edukimit, prodhimit, paraqitjes dhe shpërndarjes së veprave artistike e kulturore;
c) eksperimentimin e formave të reja të shprehjes skenike; 
ç) realizimin e veprave artistike të autorëve shqiptarë dhe të huaj, për të gjitha grupet e shtresat sociale; 
d) shkëmbimet teatrore ndërkombëtare, turnetë, festivalet, manifestimet intelektuale, riprodhimin audioviziv dhe botimet.

Neni 7
Drejtimi dhe funksionimi i institucioneve publike qendrore 
të artit dhe të kulturës

1. Drejtimi dhe funksionimi i institucioneve publike qendrore të artit dhe të kulturës realizohen në përputhje me dispozitat e këtij ligji, të akteve nënligjore në zbatim të tij, të statutit të institucionit, rregullores së bordit artistik e të rregullores së brendshme të funksionimit.
2. Statuti propozohet nga titullari i institucionit në konsultim me bordin artistik dhe miratohet nga ministri përgjegjës për artin dhe kulturën.
3. Rregullorja e funksionimit të brendshëm të institucionit të artit e të kulturës miratohet nga titullari, ndërsa rregullorja e bordit artistik miratohet nga vetë bordi në mbledhjen e parë të tij.
4. Struktura dhe organika e institucioneve publike qendrore të artit e të kulturës miratohen me urdhër të Kryeministrit, pas propozimit të ministrit përgjegjës për artin dhe kulturën.
5. Institucioni ka stemën, vulën dhe selinë, të cilat përcaktohen në statut.
6. Institucionet e artit dhe të kulturës nuk mund të ndryshojnë destinacionet e mjediseve të tyre, për të cilat ato janë krijuar.

Neni 8
Organet drejtuese

Drejtimi dhe organizimi i veprimtarisë administrative dhe artistike të institucioneve publike qendrore të artit e të kulturës realizohen respektivisht nga titullari i institucionit dhe bordi artistik. 

Neni 9
Titullari

1. Titullari i institucionit publik qendror të artit dhe kulturës ka mandat 4-vjeçar dhe ushtron këto kompetenca:
a) është përfaqësuesi ligjor i institucionit në marrëdhënie me të tretët;
b) drejton veprimtarinë administrative dhe organizative të institucionit dhe ndjek zbatimin e vendimeve të bordit artistik;
c) administron burimet financiare të institucionit;
ç) zgjedh dhe emëron personelin;
d) kryen të gjitha detyrat e tjera që i ngarkon ky ligj dhe statuti.
2. Mënyrat dhe procedurat e ushtrimit të kompetencave të titullarit përcaktohen në statut.
3. Emërimi i titullarit të institucionit publik qendror bëhet me vendim të Këshillit të Ministrave pas procedurave të konkurrimit të zhvilluara nga ministri përgjegjës për artin dhe kulturën.
4. Lirimi dhe shkarkimi, para përfundimit të mandatit, i titullarit të institucionit publik qendror të artit dhe kulturës bëhet me vendim të Këshillit të Ministrave, me propozim të ministrit përgjegjës për artin dhe kulturën, për shkelje të ligjit.

Neni 10
Bordi artistik

1. Bordi artistik është organizëm kolegjial vendimmarrës pranë institucionit publik qendror të artit dhe të kulturës. Mënyra e përzgjedhjes së anëtarëve përcaktohet në statutin e institucionit. Titullari i institucionit thërret, organizon dhe drejton mbledhjet e bordit artistik.
2. Bordi artistik funksionon në përputhje me ligjin nr.8480, datë 27.5.1999 “Për funksionimin e organeve kolegjiale të administratës shtetërore dhe enteve publike”.
3. Bordi artistik përbëhet nga 7 anëtarë, nga të cilët një përfaqësues nga Ministria e Financave dhe një përfaqësues nga ministria përgjegjëse për artin dhe kulturën, ndërsa anëtarët e tjerë janë personalitete të shquara të fushës së artit dhe të veprimtarive shoqërore, që kanë lidhje me të. Anëtarët miratohen me urdhër të ministrit përgjegjës për artin, me propozimin e titullarit të institucionit publik qendror të artit dhe të kulturës dhe nuk mund të jenë të punësuar në institucionin pranë të cilit funksionon ky bord. Mandati i tyre është 4-vjeçar, me të drejtë ripërsëritjeje.
4. Anëtari i bordit artistik, përpara marrjes së çdo vendimi, është i detyruar të nënshkruajë një deklaratë, me anë të së cilës deklaron se nuk ka konflikt interesi, në kuptim të ligjit nr.9367, datë 7.4.2005 “Për parandalimin e konfliktit të interesave në ushtrimin e funksioneve publike”, dhe të dispozitave të tjera ligjore në fuqi.
5. Bordi artistik mblidhet sa herë gjykohet e nevojshme nga titullari i institucionit gjatë një sezoni artistik.
6. Masa e shpërblimit të anëtarëve të bordit përcaktohet me vendim të Këshillit të Ministrave.

Neni 11
Kompetencat e bordit artistik

Bordi artistik i institucionit qendror të artit dhe të kulturës ka këto detyra:
a) miraton, në mbledhjen e parë, rregulloren e funksionimit të tij, e cila propozohet nga titullari i institucionit;
b) miraton repertorin artistik vjetor të institucionit, në përputhje me politikën e ministrisë përgjegjëse për artin dhe kulturën;
c) miraton projektet artistike, në përputhje me repertorin e vendosur;
ç) miraton kriteret dhe masën e shpërblimit të cilësisë artistike për çdo vepër që do të realizohet;
d) miraton paraqitjen ose pjesëmarrjen e institucionit në festivale e manifestime të tjera, duke përcaktuar edhe projektin pjesëmarrës.

Neni 12
Burimet e financimit

1. Burimet e financimit të institucioneve publike qendrore të artit dhe të kulturës janë:
a) Buxheti i Shtetit, ku përfshihen:
i) financime nga Buxheti i Shtetit për shpenzimet operative e administrative, për investimet e për pajisjet teknike për administratën;
ii)  financimi i përftuar nga ministria përgjegjëse për artin dhe kulturën për realizimin e repertorit vjetor;
b) të ardhurat nga administrimi i kapitaleve fizike të tyre, si të arkivave, literaturës etj., dhe nga shitja e biletave;
c) të ardhurat e siguruara nga shitja e veprave artistike e kulturore të prodhuara, tek të cilat ushtrohen të drejtat ekonomike e tregtare;
ç) të ardhurat e tjera, të siguruara nga aplikime në burime ligjore financimi për projekte të ndryshme dhe të veçanta, në përputhje me statutet e tyre;
d)   sponsorizimet dhe donacionet;
dh)  të ardhura të tjera të ligjshme. 
2. Përdorimi i të ardhurave bëhet në përputhje me aktet ligjore e nënligjore në fuqi.
3. Tarifat për të ardhurat e krijuara nga veprimtaria kryesore përcaktohen me vendim të Këshillit të Ministrave.

Neni 13
Marrëdhëniet juridike të punës

Marrëdhëniet juridike të punës në institucionin publik qendror të artit dhe të kulturës rregullohen me Kodin e Punës të Republikës së Shqipërisë dhe me statutin e rregulloren e brendshme të institucionit.

Neni 14

Përjashtohet nga zbatimi i dispozitave të kreut III të këtij ligji Qendra Kombëtare  e Artit dhe Kulturës.

KREU IV
ORGANIZIMI DHE FUNKSIONIMI I QENDRËS KOMBËTARE TË ARTIT DHE KULTURËS 
 
Neni 15
Qendra Kombëtare e Artit dhe Kulturës

1. Qendra Kombëtare e Artit dhe Kulturës (QKAK) është person juridik, publik, me statusin e institucionit qendror, në varësi të ministrit përgjegjës për artin dhe kulturën, që ka objekt të veprimtarisë menaxhimin e fondit publik për mbështetjen financiare të projekteve të paraqitura nga persona fizikë apo juridikë, privatë, vendas ose të huaj, që kanë objekt veprimtarie artin dhe kulturën.
2. Struktura dhe organika e QKAK-së përcaktohen me urdhër të Kryeministrit, në bazë të propozimit të ministrit përgjegjës për artin dhe kulturën.
3. Mënyra e organizimit dhe e funksionimit të QKAK-së përcaktohet në statut, i cili miratohet nga ministri i përgjegjës për artin dhe kulturën, në bazë të propozimit të kryetarit të Qendrës.

Neni 16
Kryetari

QKAK-ja drejtohet nga kryetari, i cili emërohet, lirohet ose shkarkohet me vendim të Këshillit të Ministrave, me propozimin e ministrit përgjegjës për artin dhe kulturën.
Neni 17
Kompetencat e kryetarit

Kryetari i Qendrës Kombëtare të Artit dhe Kulturës ka këto kompetenca:
a) përgatit dhe thërret mbledhjet e bordit artistik të QKAK-së;
b) zbaton vendimet e bordit artistik dhe lidh kontratat me subjektet përfituese të fondeve financiare;
c) përfaqëson institucionin në marrëdhëniet me të tretët;
ç) ushtron kompetencat për drejtimin e veprimtarisë administrativo-ekonomike të QKAK-së dhe të gjitha kompetencat që nuk i janë dhënë, shprehimisht, bordit artistik.

Neni 18
Bordi artistik i QKAK-së

1. Pranë QKAK-së krijohen bordet artistike, sipas gjinive të artit e të kulturës. Bordi artistik i çdo gjinie të artit funksionon në përputhje me ligjin nr. 8480, datë 27.5.1999 “Për funksionimin e organeve kolegjiale të administratës shtetërore dhe enteve publike”.
2. Bordi artistik ka këto detyra:
a) përzgjedh dhe klasifikon projektet e artit nga pikëpamja e vlerave artistike dhe ekonomike;
b) miraton kriteret e regjistrimit të subjekteve të artit;
c) përcakton tarifat e aplikimit.
3. Bordi artistik merr vendime me shumicë të thjeshtë votash të numrit të përgjithshëm të anëtarëve të pranishëm në mbledhje.
4. Vendimi i bordit artistik përfshin miratimin e projektit artistik e kulturor dhe fondin financiar përkatës në të gjitha fushat e artit dhe të kulturës dhe për të gjithë aplikantët, që kanë të drejtë të përfitojnë fonde, sipas këtij ligji.
5. Bordi artistik mblidhet sa herë e gjykon të nevojshme titullari i institucionit ose një e treta e bordit. 
6. Masa e shpërblimit të anëtarëve të bordit përcaktohet me vendim të Këshillit të Ministrave.

Neni 19
Përbërja e bordit artistik të QKAK-së

1. Bordi artistik, sipas gjinive të artit dhe të kulturës, kryesohet nga Kryetari i QKAK-së dhe ka në përbërje nga 5-7 anëtarë për secilin bord. Në përbërje të tij ka personalitete të të gjitha gjinive të artit, si dhe një përfaqësues të Ministrisë së Financave e një përfaqësues të ministrisë përgjegjëse për artin dhe kulturën.
2. Anëtarët, sipas fushave përkatëse, miratohen me urdhër të ministrit përgjegjës për artin dhe kulturën, me propozimin e Kryetarit të QKAK-së.

Neni 20
Fondi publik i Qendrës Kombëtare të Artit dhe Kulturës

Fondi i Qendrës Kombëtare të Artit dhe Kulturës është buxhetor. Ky fond administrohet sipas rregullave të përcaktuara me udhëzim të ministrit përgjegjës për artin dhe kulturën dhe, për mbështetjen e projekteve artistike, nuk i nënshtrohet legjislacionit për prokurimet publike.

Neni 21
Kompetencat e Qendrës Kombëtare të Artit dhe Kulturës

Qendra Kombëtare e Artit dhe Kulturës ka këto kompetenca:
a) zbaton politikat shtetërore në fushën e artit dhe të kulturës, në përputhje me këtë ligj dhe me aktet e tjera ligjore e nënligjore në fuqi;
b) shpall publikisht, në fillim të çdo viti, fondin publik të artit dhe të  kulturës jo më vonë se një muaj pas përcaktimit me hollësi të Buxhetit të Shtetit;
c) administron dhe planifikon fondin publik të artit, sipas fushave të artit dhe gjinive të artit, mbështet e financon, plotësisht ose pjesërisht, veprimtaritë artistike bashkëkohore dhe veprat e tjera artistike e kulturore përmes projekteve të paraqitura nga personat fizikë e juridikë, në përputhje me programin e Këshillit të Ministrave dhe me politikat e ministrisë përgjegjëse për artin;
ç) paraqet çdo vit kërkesat për mbështetje buxhetore të fondit publik të artit dhe të kulturës, si dhe mbikëqyr përdorimin e financimeve nga subjektet e mbështetura prej saj;
d) mbledh, përpunon dhe u shpërndan subjekteve të artit dhe të kulturës të dhëna të vlefshme në fushat e prodhimit, të edukimit dhe të promovimit të veprimtarisë artistike e kulturore;
dh) nxit, bashkëpunon, financon ose bashkëfinancon projekte e programe në fushën e edukimit, të prodhimit dhe të shpërndarjes së veprimtarive artistike e kulturore kombëtare dhe ndërkombëtare;
e) regjistron subjektet e artit dhe të kulturës, sipas kërkesave dhe kritereve profesionale të miratuara nga bordi artistik;
ë) siguron asistencë teknike, në shërbim të rritjes cilësore dhe të standardizimit të aplikimit të projekteve teatrore;
f) regjistron subjektet e artit, sipas kritereve të miratuara nga bordi artistik.

Neni 22
Burimet e financimit të QKAK-së

1. Burimet e financimit të Qendrës Kombëtare të Artit e Kulturës janë:
a) financime nga Buxheti i Shtetit, për projektet e artit e të kulturës, për investimet, pajisjet teknike për administratën, si dhe për shpenzimet operative administrative;
b) të ardhurat nga tarifat për regjistrimin e subjekteve aplikuese për financimin e projekteve të artit e kulturës;
c) sponsorizimet dhe donacionet;
ç) të ardhura të tjera të ligjshme.
2. Tarifat për të ardhurat e krijuara nga veprimtaria kryesore përcaktohen me vendim të Këshillit të Ministrave.
Neni 23
Kushtet dhe kriteret për gëzimin e së drejtës së aplikimit

1. Institucioni publik vendor i artit e kulturës, personi fizik apo juridik, privat,  gëzon të drejtën e aplikimit për financim nga fondi publik i artit dhe kulturës vetëm pasi është regjistruar në Qendrën Kombëtare të Artit dhe Kulturës. Kushtet dhe kriteret e aplikimit përcaktohen dhe miratohen me udhëzim të ministrit përgjegjës për artin dhe kulturën.
2. Subjektet private të artit dhe kulturës, të cilat përfitojnë financime nga fondi publik i artit dhe kulturës, janë të detyruara të kontraktojnë artistë dhe bashkëpunëtorë për realizimin e projektit. 
3. Shpenzimet administrative të një projekti artistik, të financuar nga fondi publik i artit dhe kulturës, nuk duhet të kalojnë 15 për qind të të gjithë vlerës së financimit.

Neni 24
Llojet e financimeve nga Qendra Kombëtare e Artit dhe Kulturës

1. Institucioni publik vendor i artit dhe kulturës, personi fizik apo juridik, privat, gëzon të drejtën të kërkojë nga Qendra Kombëtare e Artit dhe Kulturës financim, të pjesshëm ose të plotë, për një projekt artistik e kulturor, afatgjatë, afatmesëm dhe afatshkurtër.
2. Përcaktimet për këto lloj projektesh miratohen nga bordi artistik i QKAK-së. 

Neni 25
Të drejtat pasurore për veprën e realizuar nga subjekti privat i artit dhe kulturës

Pasi ka shlyer detyrimet, që burojnë nga financimi, parashikuar në kontratën me Qendrën Kombëtare të Artit dhe Kulturës, subjekti përfitues i fondit, me statusin e institucionit publik vendor të artit dhe të kulturës, personi fizik apo juridik, privat, gëzon të drejtën pasurore dhe jopasurore dhe të përdorimit të lirë të veprës artistike e kulturore, në përputhje me dispozitat e ligjit nr.9380, datë 28.4.2005 “Për të drejtën e autorit dhe të drejtat e tjera të lidhura me të”, të ndryshuar.
KREU V
FINANCIMI I PROJEKTEVE DHE I VEPRIMTARIVE ARTISTIKE E KULTURORE NGA MINISTRIA PËRGJEGJËSE  PËR ARTIN DHE KULTURËN

Neni 26
Financimi i projekteve dhe veprimtarive artistike e kulturore

1. Ministria përgjegjëse për artin dhe kulturën, nga fondi buxhetor i miratuar çdo vit, financon:
a) projekte artistike e kulturore, me synim ruajtjen e trashëgimisë dhe vlerave kombëtare, në funksion të politikave kulturore të përvitshme, si festivale, konkurse kombëtare, veprimtari jubilare, promovime dhe botime kolonash;
b) projekte dhe veprimtari artistike e kulturore, të cilat, sipas rëndësisë së tyre, i kalojnë përmasat e projekteve të zakonshme dhe që kanë një buxhet që arrin mbi 40 për qind  të fondit vjetor për projekte.
2. Ky fond nuk i nënshtrohet legjislacionit të prokurimit publik.
3. Procedurat, që ndiqen për financimin e projekteve artistike, sipas shkronjës “b” të pikës 1 të këtij neni, miratohen me vendim të Këshillit të Ministrave.

Neni 27
Miratimi i veprimtarive artistike e kulturore

1. Miratimi i veprimtarive artistike e kulturore të ministrisë përgjegjëse për artin dhe kulturën bëhet nga ministri, me propozim të kolegjiumit, të përbërë nga nëpunës të nivelit të mesëm dhe të lartë, drejtues të strukturave përgjegjëse që mbulojnë secilën nga gjinitë e artit, dhe i cili ka këto kompetenca:
a) miraton festivalet, sipas kritereve të vendosura me urdhër të ministrit përgjegjës për artin dhe kulturën;
b) për nxitjen e krijimtarisë artistike kombëtare, i propozon ministrit përgjegjës për artin dhe kulturën shpalljen e konkurseve kombëtare të përvitshme në fushat e artit, sipas gjinive;
c) miraton veprimtari artistike-kulturore të ministrisë përgjegjëse për artin dhe kulturën, në përputhje me  përcaktimet e bëra në  shkronjën “b” të pikës 1 të nenit 26 të këtij ligji.
2. Mënyra e funksionimit të këtij kolegjiumi përcaktohet me urdhër të ministrit përgjegjës për artin dhe kulturën.

KREU VI
INSTITUCIONET PUBLIKE VENDORE 
TË ARTIT DHE TË KULTURËS

Neni  28
Institucionet publike vendore të artit e të kulturës dhe statuti i tyre

1. Institucionet publike vendore të artit e të kulturës janë institucione buxhetore, që krijohen ose shndërrohen në përputhje me legjislacionin në fuqi dhe në zbatim të këtij ligji me nismën e vullnetin e pushtetit vendor dhe janë në varësi të njësisë së pushtetit vendor.
2. Statuti i institucionit publik vendor të artit e të kulturës propozohet nga bordi artistik dhe miratohet nga këshilli i njësisë së qeverisjes vendore përkatëse.
3. Përbërja e bordit artistik të institucionit publik vendor miratohet nga këshilli i njësisë së qeverisjes vendore. Anëtarët e bordit kanë mandat 4-vjeçar, me të drejtë ripërsëritjeje.
4. Institucioni publik vendor i artit dhe kulturës e ka selinë në njësinë administrative vendore.

Neni 29
Burimet e financimit të institucioneve publike vendore të artit dhe të kulturës

Burimet e financimit të institucionit publik vendor të artit dhe të kulturës sigurohen nga:
a) financime nga Buxheti i Shtetit për pushtetin vendor për shpenzimet administrative;
b) buxheti i pushtetit vendor për kulturën;
c) të ardhurat e siguruara nga projektet fituese në Qendrën Kombëtare të Artit e Kulturës;
ç) të ardhurat nga shitja e veprës artistike e kulturore;
d) të ardhurat nga biletat, shërbimet që institucioni u bën të tretëve;
dh) sponsorizimet e donacionet;
e) të ardhura të tjera të ligjshme.

Neni 30
Zgjedhja e titullarit

1. Titullari i institucionit artistik e kulturor publik vendor emërohet nga këshilli i njësisë së qeverisjes vendore dhe përzgjidhet ndërmjet dy kandidaturave të fushave të artit, të propozuara nga kryetari i njësisë së qeverisjes vendore.
2. Kriteret e emërimit të titullarit të institucionit artistik e kulturor publik vendor  përcaktohen në statutin e këtij institucioni, i cili miratohet nga këshilli i njësisë së qeverisjes vendore.
	
Neni 31
Marrëdhëniet juridike të punës

Marrëdhëniet juridike të punës në institucionin publik vendor të artit dhe të  kulturës rregullohen me Kodin e Punës të Republikës së Shqipërisë, si dhe me aktet nënligjore, statutin dhe rregulloren e brendshme.
Neni 32
Financimi i teatrit publik vendor

1. Teatrot publikë vendorë përfitojnë 30 për qind nga fondet për kulturën që shpërndan pushteti qendror për pushtetin vendor. 
2. Miratimi për përdorimin e grantit bëhet nga këshilli i njësisë së qeverisjes vendore.

KREU VII
SUBJEKTET PRIVATE TË ARTIT DHE TË KULTURËS

Neni 33
Subjektet private të artit dhe të kulturës

1. Subjektet private të artit e të kulturës funksionojnë në mbështetje të ligjit nr.9901, datë 14.4.2008 “Për shoqëritë tregtare” dhe ligjit nr.8788, datë 7.5.2001 “Për organizatat jofitimprurëse”.
2. Subjektet private të artit e të kulturës detyrohen të regjistrohen në QKAK dhe në organet tatimore, në përputhje me legjislacionin fiskal në fuqi, në mënyrë që të përfitojnë financime për projekte private nga fondi publik i artit dhe kulturës.
3. Procedurat dhe tarifat e regjistrimit përcaktohen me vendim të Këshillit të Ministrave.
4. Ministria përgjegjëse për artin dhe kulturën subvencionon nga fondi buxhetor i saj subjekte private të artit e të kulturës, që funksionojnë si shoqëri tregtare ose organizata pa qëllime fitimi, të cilat zhvillojnë veprimtari të pasur artistike. Kushtet dhe masa e subvencionimit të këtyre subjekteve përcaktohen me vendim të Këshillit të Ministrave.

KREU VIII
TARIFAT E SHPËRBLIMIT TË CILËSISË ARTISTIKE

Neni 34
Masa dhe kriteret e shpërblimit

1. Masa e shpërblimit të gjinive artistike, sipas fushave të artit dhe për kontributin e angazhimit të përkohshëm në projektet artistike, përcaktohet me vendim të Këshillit të Ministrave.
2. Ministri përgjegjës për artin dhe kulturën shpall zhvillimin e konkurseve kombëtare në të gjitha gjinitë e artit. Kushtet dhe masa e shpërblimit të fituesit përcaktohen me udhëzim të ministrit përgjegjës për artin dhe kulturën.
3. Kushtet, kriteret dhe masa e shpërblimit për rezultate të larta, të arritura në konkurrime ndërkombëtare për artin e kulturën, përcaktohen me vendim të Këshillit të Ministrave. 

KREU IX
DISPOZITA KALIMTARE DHE TË FUNDIT

Neni 35

1. Ngarkohet Këshilli i Ministrave që, brenda 6 muajve nga hyrja në fuqi e këtij ligji, të nxjerrë aktet nënligjore në zbatim të neneve  10, 16, 18, 26 e 34 të këtij ligji.
2. Kryeministri miraton, brenda 6 muajve, në bazë të propozimit të ministrit përgjegjës për artin dhe kulturën, organikën e Cirkut Kombëtar, të Teatrit Kombëtar të Komedisë dhe të Qendrës Kombëtare të Artit dhe Kulturës.
Neni 36
Shfuqizime

Ligji nr.9631, datë 30.10.2006 “Për artin skenik” dhe të gjitha aktet nënligjore, që bien në kundërshtim me këtë ligj, shfuqizohen.

Neni 37
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6792, datë 6.12.2010 të Presidentit të Republikës së Shqipërisë, Bamir Topi

LIGJ
Nr.10 353, datë 18.11.2010

PËR DISA SHTESA DHE NDRYSHIME NË LIGJIN NR.9128, DATË 29.7.2003 “PËR NJË TRAJTIM TË VEÇANTË FINANCIAR TË PILOTËVE FLUTURUES, NË PENSION”, TË NDRYSHUAR

Në mbështetje të neneve 78 e 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Nё ligjin nr.9128, datё 29.7.2003 “Për një trajtim të veçantë financiar të pilotëve fluturues, në pension”, të ndryshuar, bёhen kёto shtesa dhe ndryshime:

Neni 1

Në nenin 1, paragrafi i dytë shfuqizohet.

Neni 2

Pas nenit 1 shtohet neni 1/1 me këtë përmbajtje:

“Neni 1/1

Të njëjtat përfitime, të parashikuara nga ky ligj, për subjektet e treguara në nenin 1, i përfitojnë edhe:
a) pilotët/teknikët e Forcave të Armatosura, të cilët kanë fluturuar me helikopterë;
b) pilotët/teknikët e njësisë së transportit mjekësor me helikopter, të cilët kanë fluturuar me helikopterë;
c) pilotët/teknikët e repartit të helikopterëve të Policisë së Shtetit, të cilët kanë fluturuar me helikopterë;
ç) pilotët/teknikët e Gardës së Republikës, të cilët kanë fluturuar me helikopterë.”.
 
Neni 3

Neni 2 ndryshohet si më poshtë:

“Neni 2
Baza e llogaritjes

Paga referuese është bazë për llogaritjen e këtij trajtimi financiar të veçantë.
Me pagë referuese, për efekt të këtij ligji, kuptohet:
a) për pilotët/teknikët e Forcave e Armatosura, paga bazë për funksionin, plus shpërblimin për gradën, të njësuar me pagën referuese të funksionit organik të ushtarakut aktiv, në të njëjtën detyrë me përfituesin, në çastin e lindjes së të drejtës për trajtim financiar të veçantë;
b) për pilotët/teknikët e njësisë së transportit mjekësor me helikopter, paga e grupit, plus pozicionin dhe shtesat për fluturime, të njësuara me pagën referuese të funksionit organik të pilotit/teknikut të kësaj njësie, në të njëjtën detyrë me përfituesin, në çastin e lindjes së të drejtës për trajtim të veçantë financiar;
c) për pilotët/teknikët e repartit të helikopterëve të Policisë së Shtetit, paga bazë për gradë apo funksion, plus shtesën për natyrë të veçantë pune e shërbimi, të njësuar me pagën referuese të funksionit organik të pilotit/teknikut, në të njëjtën detyrë me përfituesin, në çastin e lindjes së të drejtës për trajtim të veçantë financiar;
ç) për pilotët/teknikët e Gardës së Republikës, paga bazë për gradë, plus shtesën për kushte të veçanta pune e shërbimi, të njësuar me pagën referuese të funksionit organik të pilotit/teknikut, në të njëjtën detyrë me përfituesin, në çastin e lindjes së të drejtës për trajtim të veçantë financiar.”.

Neni 4

Neni 4 ndryshohet si më poshtë:

“Neni 4
Kushtet e përfitimit

Pilotët, të cilët kanë fluturuar me avionë reaktivë, avionë me helikë dhe helikopterë dhe që kanë plotësuar ose plotësojnë kushtet për pension pleqërie, përfitojnë, përveç pensionit të pleqërisë, një trajtim të veçantë financiar, në shtesë të pensionit, në masën:
1. 50 për qind të pagës referuese që ka pasur përfituesi në çastin e daljes në rezervë, lirim ose pension pleqërie:
a) kur piloti ka fluturuar me avionë reaktivë jo më pak se 12,5 (dymbëdhjetë vjet e gjashtë muaj) vite kalendarike;
b) kur piloti ka fluturuar me avionë me helikë dhe me helikopterë jo më pak se 16,5 (gjashtëmbëdhjetë vjet e gjashtë muaj) vite kalendarike.
2. 35 për qind të pagës referuese që ka pasur përfituesi në çastin e daljes në rezervë, lirim ose pension pleqërie:
a) kur piloti ka fluturuar me avionë reaktivë jo më pak se 8,5 (tetë vjet e gjashtë muaj) vite kalendarike;
b) kur piloti ka fluturuar me avionë me helikë dhe me helikopterë jo më pak se 12,5 (dymbëdhjetë vjet e gjashtë muaj) vite kalendarike.
3. 25 për qind të pagës referuese që ka pasur përfituesi në çastin e daljes në rezervë, lirim ose pension pleqërie, për funksionet aviondrejtues fluturues, qitës-radist, radist, teknik, fluturues bordi, me jo më pak se 15 vite vjetërsi në shërbim, pavarësisht nga koha e daljes në pension.”.
Neni 5
Neni 6 ndryshohet si më poshtë:

“Neni 6
Njësimi i funksioneve

Kur funksionet organike, në çastin kur piloti fluturues ka dalë në rezervë, lirim ose pension pleqërie, nuk ekzistojnë më në strukturën e Forcave të Armatosura, Ministri i Mbrojtjes bën njësimin e tyre, për efekt të pagës referuese, me funksionet organike që ekzistojnë në Forcat e Armatosura, në çastin kur pilotit i lind e drejta e përfitimit të këtij trajtimi.
Kur funksionet organike, në çastin kur piloti/tekniku i njësisë së transportit mjekësor me helikopter ka dalë në pension pleqërie, nuk ekzistojnë më në strukturën e Ministrisë së Shëndetësisë, Ministri i Shëndetësisë bën njësimin e tyre, për efekt të pagës referuese, me funksionet organike, që ekzistojnë në çastin kur pilotit/teknikut i lind e drejta e përfitimit të këtij trajtimi.
Kur funksionet organike, në çastin kur piloti/tekniku i repartit apo seksionit të helikopterëve ka dalë në pension pleqërie, nuk ekzistojnë më në strukturën e Policisë së Shtetit apo të Gardës së Republikës, Ministri i Brendshëm, me propozimin e Drejtorit të Përgjithshëm të Policisë së Shtetit apo të Komandantit të Gardës së Republikës, bën njësimin e tyre, për efekt të pagës referuese, me funksionet organike që ekzistojnë në Policinë e Shtetit apo Gardën e Republikës, në çastin kur pilotit/teknikut i lind e drejta e përfitimit të këtij trajtimi.”.
Neni 6
Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6793, datë 6.12.2010 të Presidentit të Republikës së Shqipërisë, Bamir Topi

LIGJ
Nr.10 354, datë 18.11.2010

PËR DISA NDRYSHIME DHE SHTESA NË LIGJIN NR.9632, DATË 30.10.2006 “PËR SISTEMIN E TAKSAVE VENDORE”, TË NDRYSHUAR

Në mbështetje të neneve 78, 83 pika 1, 113 pika 1 shkronja “ç”, 155 dhe 157 pika 3 të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOSI:

Në ligjin nr.9632, datë 30.10.2006 “Për sistemin e  taksave vendore”, të ndryshuar, bëhen këto ndryshime dhe shtesa:
Neni 1

Në nenin 11 “Kategoritë e bazës dhe nivelet e taksës vendore mbi biznesin e vogël” bëhen ndryshimet dhe shtesat e mëposhtme:
a) Pika 7 ndryshohet si më poshtë:
“7. Bizneseve, objekt i këtij ligji, të cilat, në bazë të ligjit nr. 9920, datë 19.5.2008 “Për procedurat tatimore në Republikën e Shqipërisë”, të ndryshuar, dhe në bazë të vendimit nr. 781, datë 14.11.2007 të Këshillit të Ministrave, të ndryshuar, kanë detyrimin për instalimin e pajisjeve fiskale dhe kanë bërë pagesën e blerjes së pajisjes së parë fiskale deri në datën 28.2.2011 nga “Shoqëritë e autorizuara sipas kontratës përkatëse”, u rimbursohet  kjo  pagesë  deri  në  shumën  44 000 (dyzet e katër mijë) lekë. TVSH-ja e pajisjes fiskale është e kreditueshme ndaj TVSH-së së llogaritur për bizneset e vogla të regjistruara në TVSH, si dhe për të gjitha bizneset e vogla që regjistrohen në TVSH deri në 6 muaj pas hyrjes në fuqi të këtij ligji.
Rimbursimi kryhet në çastin e pagesës së këstit/kësteve pasardhës/pasardhëse të taksës së biznesit të vogël. 
Këshilli i Ministrave përcakton kriteret dhe procedurat e kryerjes së rimbursimit.”.
b) Pas pikës 7 shtohet pika 7.1 me këtë përmbajtje:			
“7.1. Bizneseve që operojnë në fushën e transportit, përcaktuar në shtojcën 5 të këtij ligji, dhe që kanë detyrimin për t’u pajisur me taksimetër, u rimbursohet pagesa e bërë për blerjen e taksimetrit, sipas kontratës përkatëse, deri në shumën 30 000 (tridhjetë mijë) lekë.
Rimbursimi kryhet në çastin e pagesës së këstit/kësteve pasardhës/pasardhëse të taksës së biznesit të vogël.
Këshilli i Ministrave përcakton kriteret dhe procedurat e kryerjes së rimbursimit.”.
c) Pas pikës 7.1 shtohet pika 7.2 me këtë përmbajtje:
“7.2. Bashkitë dhe komunat kompensohen nga Buxheti i Shtetit për efektet e rimbursimit prej tyre të pajisjeve fiskale.”.
Neni 2

Në nenin 15 “Mbajtja e regjistrimeve”, pika 2 ndryshohet si më poshtë:
“2. Tatimpaguesit, shitës me pakicë të mallrave ose të shërbimeve, të pajisur me pajisje fiskale, lëshojnë kupon tatimor për çdo shitje. Tatimpaguesit e tjerë, që, në bazë të ligjit nr. 9920, datë 19.5.2008 “Për procedurat tatimore në Republikën e Shqipërisë”, të ndryshuar, dhe në bazë të vendimit nr. 781, datë 14.11.2007 të Këshillit të Ministrave, të ndryshuar, nuk janë subjekt i detyrimit për instalimin e pajisjeve fiskale, për çdo shitje të kryer, lëshojnë dëftesë tatimore. Mënyra e lëshimit të këtyre dokumenteve përcaktohet me udhëzim të Ministrit të Financave.”.

Neni 3

1. Aneksi 7, bashkëlidhur ligjit nr. 9632, datë 30.10.2006 “Për sistemin e taksave vendore”, të ndryshuar, zëvendësohet me aneksin me të njëjtin numër, që i bashkëlidhet këtij ligji dhe është pjesë përbërëse e tij.
2. Ky ndryshim hyn në fuqi pas botimit në Fletoren Zyrtare dhe i shtrin efektet nga data 1 janar 2011.

Neni 4

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6794, datë 6.12.2010 të Presidentit të Republikës së Shqipërisë, Bamir Topi

Aneksi 7
TAKSA E TABELËS

	Kategoritë
	Niveli i taksës

	1) Tabelë për qëllime identifikimi:
a) Tabelë për qëllime identifikimi, pavarësisht nga sipërfaqja, të trupëzuara në sipërfaqen e ndërtesës ose brenda territorit ku zhvillon aktivitet biznesi dhe që nuk përdoren për të reklamuar aktivitetin e të tretëve. Në të tilla tabela vendoset emri dhe/ose lloji i aktivitetit të kompanisë.
b) Tabela për qëllime identifikimi jashtë territorit ku zhvillohet aktiviteti në formën e përmasat e tabelave të sinjalistikës për orientim.
	
120 lekë/vit





120 lekë/vit

	
2) Tabelë për qëllime reklamimi, të thjeshta dhe elektronike:
a) Për Bashkinë e Tiranës



b) Për bashkitë qendër qarku



c) Për bashkitë e tjera dhe komunat
	


45 000 lekë/m2/vit deri në sipërfaqen 18 m2. 
Për sipërfaqe më të mëdha se 18 m2 paguhet        810 000 lekë/vit.

22 500 lekë/m2/vit deri në sipërfaqen 18 m2. 
Për sipërfaqe më të mëdha se 18 m2 paguhet        405 000 lekë/vit.

13 500 lekë/m2/vit deri në sipërfaqen 18 m2. 
Për sipërfaqe më të mëdha se 18 m2 paguhet       243 000 lekë/vit.

	3) Tabelë në funksion të ekspozimeve të ndryshme të hapura, panaire, spektakle, stenda reklamuese, banderola etj.
	
1000 lekë/m2/ditë




DEKRET
Nr.6788, datë 26.11.2010

PËR DHËNIE TË SHTETËSISË SHQIPTARE

Në  mbështetje  të  nenit  92  pika “c” të  Kushtetutës, të nenit 9 dhe të nenit 20 të ligjit nr.8389, datë 5.8.1998 “Për shtetësinë shqiptare”, të ndryshuar, bazuar edhe në propozimin e Ministrit të Brendshëm,

DEKRETOJ:

Neni 1

U jepet shtetësia shqiptare me kërkesë të tyre personave të mëposhtëm:

1. Kemal Yusuf Çiftçi
2. Ayman Mohamed Aly Al Harizy
3. Nijazi Bajram Ibrahim
4. Lirim Jakup Cakolli
5. Nuh Isa Burcu
6. Ahmad Nuhad Suhil Kilani
7. Hakki Esat Bayrak
8. Murat Ömer Afrinderin
9. Musë Mihill Shala
10. Mustafa Ali Osman Dinç

Neni 2

Ky dekret hyn në fuqi menjëherë.

PRESIDENTI I REPUBLIKËS SË SHQIPËRISË
Bamir Topi






Vendim
Nr.921, datë 15.11.2010

Për rishpërndarje fondesh, ndërmjet njësive të qeverisjes qendrore në investime dhe brenda programeve të miratuara për ministrinë e brendshme

Në mbështetje të nenit 100 të Kushtetutës, të shkronjës “a” të nenit 44 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të nenit 16 të ligjit nr.10 190, datë 26.11.2009 “Për buxhetin e vitit 2010”, të ndryshuar, me propozimin e Ministrit të Brendshëm dhe të Ministrit të Mbrojtjes, Këshilli i Ministrave

Vendosi:

1. Rishpërndarjen e fondeve buxhetore, ndërmjet njësive të qeverisjes qendrore në investime, si më poshtë vijon:
a) Ministrisë së Brendshme,  në  programin buxhetor “Policia e Shtetit”, t’i shtohet  fondi       31 000 000 (tridhjetë e një milionë) lekë, për projektin “Sistemi i monitorimit me kamera të qytetit të Tiranës”;
b) Ministrisë së Mbrojtjes, në programin buxhetor “Mbështetja e Luftimit”, t’i pakësohet fondi 31 000 000 (tridhjetë e një milionë) lekë, për projektin “Rikonstruksion i QKU-së, ESKU-së, Tiranë”.
2. Rishpërndarja e fondeve brenda programeve buxhetore të Ministrisë së Brendshme të bëhet sipas lidhjes nr.1, bashkëlidhur këtij vendimi.
3. Ngarkohen Ministri i Financave, Ministri i Brendshëm dhe Ministri i Mbrojtjes për zbatimin e këtij vendimi.
Ky vendim hyn në fuqi menjëherë.

Kryeministri
Sali Berisha

Lidhja nr.1 (Rialokimi ndërmjet programeve)
Shtesë						  në lekë
	Ministria
e Linjës
	Emër
Institucioni
	Prog.
	Llog.Ekonom.
	Debiti
	Emërtimi

	16
	Policia e Shtetit
	03140
	
	
	

	
	Shpenzime të tjera
	
	602
	120 000 000
	Spoti publicitar lidhur me liberalizimin e vizave

	
	Rezervat Materiale të Shtetit
	01180
	
	
	

	
	Shpenzime të tjera
	
	602
	17 836 000
	Vendim gjyqësor

	
	Totali
	
	
	137 836 000
	



Pakësim
	Ministria e Linjës
	Emër 
Institucioni
	Prog.
	Llog.Ekonom.
	Debiti

	16
	Garda e Republikës
	03150
	
	

	
	Shpenzime për paga
	
	600
	110 000 000

	
	Shpenzime për sigurime shoqërore
	
	601
	5 000 000

	
	Shpenzime të tjera
	
	606
	5 000 000

	
	Policia e Shtetit
	03140
	
	

	
	Shpenzime për sigurime shoqërore
	
	601
	17 836 000

	
	Totali
	
	
	137 836 000





Vendim
Nr.927, datë 17.11.2010

Për disa ndryshime dhe shtesa në vendimin nr.205, datë 13.4.1999 të Këshillit të Ministrave “Për dispozitat zbatuese të kodit doganor”, të ndryshuar

Në mbështetje të nenit 100 të Kushtetutës dhe të ligjit nr.8449, datë 27.1.1999 “Kodi Doganor i Republikës së Shqipërisë”, të ndryshuar, me propozimin e Ministrit të Financave, Këshilli i Ministrave

Vendosi:

1. Në pjesën I, kreun I, titulli II, të vendimit nr.205, datë 13.4.1999 të Këshillit të Ministrave, të ndryshuar, bëhen këto ndryshime dhe shtesa:
a) Në nenin 3 bëhen ndryshimet, si më poshtë vijon:
i) Organika e Drejtorisë së Përgjithshme të Doganave, nga 991 punonjës bëhet 984, të shpërndarë në nivel qendror dhe vendor.
ii) Lidhja 1 “Struktura organike” ekzistuese, zëvendësohet me lidhjen nr.1, që i bashkëlidhet këtij vendimi.
b) Pas pikës 7.3 të nenit 7, shtohet pika 7.4 me këtë përmbajtje:
“7.4 Drejtoria e Investigimit të Brendshëm dhe Antikorrupsionit.
Kjo drejtori heton shkeljet e Kodit të Etikës apo raste të mundshme korrupsioni të denoncuara nga qytetarë, operatorë ekonomikë apo bazuar në informacione të ardhura nga sektorë të tjerë, brenda institucionit apo jashtë tij. Gjithashtu, kjo drejtori nxjerr përgjegjësitë për rastet konkrete dhe marrjen e masave të nevojshme, jep kontribut për përmirësimin e disiplinës në punë, hartimin e një kodi të ri etik dhe përmirësimin e vazhdueshëm të tij.”.
2. Ngarkohen Ministria e Financave dhe Drejtoria e Përgjithshme e Doganave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

Vendim
Nr.940, datë 17.11.2010

Për një shtesë fondi në buxhetin e vitit 2010, miratuar për ministrinë e shëndetësisë, për mbulimin e pjesshëm të shpenzimeve të kurimit të shtetasit avri Liçanji Shini, në turqi

Në mbështetje të nenit 100 të Kushtetutës, të nenit 44 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të ligjit nr.10 190, datë 26.11.2009 “Për buxhetin e vitit 2010”, të ndryshuar, me propozimin e Ministrit të Shëndetësisë, Këshilli i Ministrave

Vendosi:

1. Ministrisë së Shëndetësisë, në buxhetin e miratuar për vitin 2010, në artikullin “Shpenzime operative”, t’i shtohet fondi prej 3 000 000 (tre milionë) lekësh, për mbulimin e pjesshëm të shpenzimeve të kurimit të shtetasit Avri Liçanji Shini, në Turqi.
2. Efektet financiare për mbulimin e këtyre shpenzimeve të përballohen nga fondi rezervë i Buxhetit të Shtetit.
3. Pagesat të bëhen kundrejt paraqitjes së faturave origjinale të institucionit shëndetësor të kurimit.
4. Ngarkohen Ministria e Shëndetësisë dhe Ministria e Financave për zbatimin e këtij vendimi.
Ky vendim hyn në fuqi menjëherë.
Kryeministri
Sali Berisha



Vendim
Nr.941, datë 17.11.2010

Për një shtesë fondi në buxhetin e vitit 2010, miratuar për ministrinë e shëndetësisë, për mbulimin e shpenzimeve të kurimit në itali, të z.gudar Beqiraj

Në mbështetje të nenit 100 të Kushtetutës, të nenit 44 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të ligjit nr.10 190, datë 26.11.2009 “Për buxhetin e vitit 2010”, me propozimin e Ministrit të Shëndetësisë, Këshilli i Ministrave

Vendosi:

1. Ministrisë së Shëndetësisë, në buxhetin e miratuar për vitin 2010, zëri “Mallra e shërbime”, i shtohet fondi prej 1 200 000 (një milion e dyqind mijë) lekësh, për përballimin e shpenzimeve të kurimit, në Itali, të z.Gudar Beqiraj.
2. Ky fond të përballohet nga fondi rezervë i buxhetit.
3. Pagesa të bëhet me paraqitjen e faturave origjinale të institucionit të kurimit.
4. Ngarkohen Ministria e Shëndetësisë dhe Ministria e Financave për zbatimin e këtij vendimi.
Ky vendim hyn në fuqi menjëherë.
Kryeministri
Sali Berisha





Vendim
Nr.943, datë 17.11.2010

Për miratimin e listës paraprake të pronave të paluajtshme publike, shtetërore, që transferohen në pronësi ose në përdorim të komunës lumas të qarkut të beratit

Në mbështetje të nenit 100 të Kushtetutës dhe të neneve 2, 3 e 17 të ligjit nr.8744, datë 22.2.2001 “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e Ministrit të Brendshëm, Këshilli i Ministrave

Vendosi:

1. Miratimin e listës paraprake të pronave të paluajtshme publike, shtetërore, që transferohen në pronësi ose në përdorim të komunës Lumas të qarkut të Beratit, sipas lidhjes nr.1, e cila i bashkëlidhet këtij vendimi.
Lista paraprake, sipas kërkesave të këshillit të kësaj komune, është pjesë e listës së inventarit të pronave të paluajtshme publike, shtetërore, që janë brenda juridiksionit territorial dhe administrativ të komunës Lumas, të qarkut të Beratit, miratuar me vendimin nr.1494, datë 12.11.2008 të Këshillit të Ministrave “Për miratimin e listës së inventarit të pronave të paluajtshme shtetërore në komunën Lumas të qarkut të Beratit”.
2. Ngarkohen Ministria e Brendshme dhe komuna Lumas e qarkut Berat për zbatimin e këtij vendimi.
Ky vendim hyn në fuqi pas botimit në Fletoren Zyrtare.
Kryeministri
Sali Berisha


Komuna Lumas										Lidhja nr.1

	Numrat rendorë të pronave në listën e inventarit
	Fusha e përdorimit të pronës
	Lloji i transferimit

	289-305
	Prona  që përdoren për realizimin e programeve arsimore
	Në pronësi

	306-310
	Prona që përdoren për realizimin e funksioneve në shëndetin publik
	Në pronësi

	311-330
	Troje të lira dhe hapësira publike të pazëna ndërmjet ndërtesave ose objekteve të çdo lloji
	Në përdorim

	331-360
	Prona që përdoren për ushtrimin e funksioneve në fushën e zhvillimit ekonomik
	Në pronësi

	361
	Prona që përdoren për realizimin e veprimtarive social-kulturore e sportive
	Në pronësi

	362
	Prona që përdoren në fushën e strehimit dhe të mbrojtjes civile
	Në pronësi

	363-402
	Varrezat publike
	Në pronësi

	403
	Prona që përdoren për ushtrimin e funksioneve në fushën administrative
	Në pronësi

	495-537
	Prona që përdoren për ushtrimin e funksioneve në fushën e bujqësisë dhe të ushqimit (toka produktive)
	Në përdorim

	538-558
	Prona që përdoren për ushtrimin e funksioneve në fushën e bujqësisë dhe të ushqimit (kanale të treta dhe toka joproduktive)
	Në pronësi

	559-1071
	Infrastrukturë (sheshe, rrugë vendore, lulishte dhe shërbime publike)
	Në pronësi



Vendim
Nr.944, datë 17.11.2010

Për miratimin e listës përfundimtare të pronave të paluajtshme publike, shtetërore, që transferohen në pronësi ose në përdorim të komunës Dajç të qarkut të Shkodrës

Në mbështetje të nenit 100 të Kushtetutës dhe të neneve 3 e 17 të ligjit nr.8744, datë 22.2.2001 “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e Ministrit të Brendshëm, Këshilli i Ministrave

Vendosi:

1. Miratimin e listës përfundimtare të pronave të paluajtshme publike, shtetërore, brenda juridiksionit territorial dhe administrativ të komunës Dajç të qarkut të Shkodrës, që transferohen në pronësi ose në përdorim të kësaj komune, sipas lidhjes nr.1, që i bashkëlidhet këtij vendimi dhe është pjesë përbërëse e tij.
Lista me 32 (tridhjetë e dy) fletë, që i bashkëlidhet këtij vendimi, përfundon me numrin rendor 143 (njëqind e dyzet e tre).
2. Ngarkohen Ministri i Brendshëm, kryeregjistruesi i Pasurive të Paluajtshme të Republikës së Shqipërisë dhe komuna Dajç e qarkut të Shkodrës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


Komuna Dajç										Lidhja nr.1

	Numrat rendorë të pronave në listën e inventarit
	Fusha e përdorimit të pronës
	Lloji i transferimit

	1-8
	Prona që përdoren për realizimin e programeve arsimore
	Në pronësi

	9-11
	Prona që përdoren për realizimin e funksioneve në shëndetin publik
	Në pronësi

	13
	Prona që përdoren për realizimin e veprimtarive social-kulturore e sporteve
	Në pronësi

	14-29
	Troje të lira dhe hapësira publike të pazëna ndërmjet ndërtesave ose objekteve të çdo lloji
	Në përdorim

	30-35
	Varreza publike
	Në pronësi

	46-58
	Prona që përdoren për ushtrimin e funksioneve në fushën e bujqësisë dhe të ushqimit (toka produktive)
	Në përdorim

	59,60,61,62,63,64,65,70,73,
77,85,87,90,95,98,100,101,
102 (vetëm kanalet e treta)
	Prona që përdoren për ushtrimin e funksioneve në fushën e bujqësisë dhe të ushqimit (toka joproduktive dhe kanale të treta)
	Në pronësi

	107-116
	Prona që përdoren për ushtrimin e funksioneve në fushën e ujësjellës-kanalizimeve
	Në pronësi

	119-143
	Infrastrukturë (rrugë vendore)
	Në pronësi









Vendim
Nr.954, datë 24.11.2010

Për shtyrjen e afatit të shpalljes e të botimit të njoftimit të fituesit dhe të njoftimit të kontratës së lidhur, për procedurat e prokurimit, të kryera nga ministria e bujqësisë, ushqimit dhe mbrojtjes së konsumatorit dhe institucionet e saj të varësisë, si autoritete kontraktore

Në mbështetje të nenit 100 të Kushtetutës, të nenit 75 të ligjit nr.9643, datë 20.11.2006 “Për prokurimin publik”, të ndryshuar, dhe të paragrafit të tretë të pikës 3/ç të kreut I të vendimit nr.1, datë 10.1.2007 të Këshillit të Ministrave “Për miratimin e rregullave të prokurimit publik”, të ndryshuar, me propozimin e Ministrit të Financave, Këshilli i Ministrave

Vendosi:

1. Lejimin e Ministrisë së Bujqësisë, Ushqimit dhe Mbrojtjes së Konsumatorit dhe të institucioneve të saj të varësisë, si autoritete kontraktore, që brenda datës 20 dhjetor 2010, të përfundojnë procedurat e prokurimit për mallra, shërbime dhe punë civile, me fondet e parashikuara në Buxhetin e Shtetit, për vitin 2010, sipas aneksit 1, që i bashkëlidhet këtij vendimi.
Brenda këtij afati përfshihen edhe lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
2. Ngarkohen Ministria e Bujqësisë, Ushqimit dhe Mbrojtjes së Konsumatorit, institucionet e saj të varësisë dhe Agjencia e Prokurimit Publik për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha

Aneksi 1

Lista e objekteve të MBMUK-së dhe institucioneve të saj të varësisë, për të cilat kërkohet lejimi i përfundimit të procedurës së prokurimit

	Nr.
	Autoriteti kontraktor
	Fondi limit në lekë (me TVSH)
	Objekti i prokurimit
	Faza e procedurës

	1
	Bordi i kullimit Shkodër
	50 000 000
	Rehabilitim i argjinaturës së Çasit
	Njoftim fituesi

	2
	Bordi i kullimit Elbasan
	3 766 560
	Diga e rezervuarit Posnovisht, Elbasan
	Njoftim fituesi

	3
	Bordi i kullimit Mat
	8 974 000
	Rehabilitimi i rezervuarëve Bejn 1, Bejn 2, Klos, Mat
	Njoftim fituesi

	4
	Bordi i kullimit Durrës
	3 979 992
	Diga e rezervuarëve zona Fushë-Krujë, Durrës
	Njoftim fituesi

	5
	Bordi i kullimit Tiranë
	2 000 000
	Diga e rezervuarit Beden, Kavajë
	Njoftim fituesi

	6
	Bordi i kullimit Korçë
	1 282 000
	Blerje karburanti
	Njoftim fituesi

	7
	DRBU&MK Tiranë
	762 000
	Roje të sigurisë së objekteve të sektorit Tiranë dhe Kavajë
	Njoftim fituesi

	
	Totali
	70 764 552
	
	







Vendim
Nr.966, datë 2.12.2010

Për lejimin e drejtorisë së përgjithshme të rrugëve, si autoritet kontraktor, për kryerjen e procedurave të prokurimit

Në mbështetje të nenit 100 të Kushtetutës, të nenit 75 të ligjit nr.9643, datë 20.11.2006 “Për prokurimin publik”, të ndryshuar, dhe të paragrafit të tretë të shkronjës “ç” të pikës 3 të kreut I të vendimit nr.1, datë 10.1.2007 të Këshillit të Ministrave “Për miratimin e rregullave të prokurimit publik”, të ndryshuar, me propozimin e Ministrit të Punëve Publike dhe Transportit, Këshilli i Ministrave

Vendosi:

1. Lejimin e Drejtorisë së Përgjithshme të Rrugëve, si autoritet kontraktor, për vazhdimin e procedurave të prokurimit për objektin “Supervizion punime, ndërtim tuneli në aksin Tiranë-Elbasan”.
2. Ngarkohen Drejtoria e Përgjithshme e Rrugëve dhe Agjencia e Prokurimit Publik për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha



Vendim
Nr.972, datë 1.12.2010

Për shtyrjen e afatit të shpalljes e të botimit tË njoftimit të fituesit dhe të njoftimit të kontratës së lidhur, për disa procedura prokurimi, të kryera nga ministria e punëve publike dhe transportit, ministria e drejtësisë, radiotelevizioni shqiptar dhe zyra e administrimit të buxhetit gjyqësor si autoritete kontraktore

Në mbështetje të nenit 100 të Kushtetutës, të nenit 75 të ligjit nr.9643, datë 20.11.2006 “Për prokurimin publik”, të ndryshuar, dhe të paragrafit të tretë të pikës 3/ç të kreut I të vendimit nr.1 datë 10.1.2007 të Këshillit të Ministrave “Për miratimin e rregullave të prokurimit publik”, të ndryshuar, me propozimin e Ministrit të Financave, Këshilli i Ministrave

Vendosi:

1. Lejimin e Ministrisë së Punëve Publike dhe Transportit e të institucioneve të saj të varësisë, si autoritete kontraktore, për të proceduar normalisht dhe për të përfunduar, brenda datës 31 dhjetor 2010, procedurat e prokurimit publik, me objekt “Blerje bojë vijëzimi, fosfor, diluent për DRMFT-në”. Brenda këtij afati të përfshihen edhe lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
2. Lejimin e Radiotelevizionit Shqiptar, si autoritet kontraktor, për të proceduar normalisht dhe për të përfunduar, brenda datës 31 dhjetor 2010, procedurat e prokurimit publik, me objekt “Blerje projektori dhe pajisjesh për përdorim në studio të TVSH-së”. Brenda këtij afati të përfshihen edhe lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
3. Lejimin e Ministrisë së Drejtësisë e të institucioneve të saj të vartësisë si autoritete kontraktore, për të proceduar normalisht dhe për të përfunduar, brenda datës 31 dhjetor 2010, procedurat e prokurimit publik për zhvendosjen e linjës së tensionit të lartë nga territori ku po ndërtohet paraburgimi i Elbasanit. Brenda këtij afati të përfshihen edhe lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
4. Lejimin e gjykatave respektive, si autoritete kontraktore, për të proceduar normalisht  dhe për të përfunduar, brenda datës 31 dhjetor 2010, procedurat e prokurimit publik, me objekt:
- Rikonstruksioni i mjediseve në Gjykatën e Lartë;
- Krijimi i mjedisit të shërbimit ndaj publikut në dhomën penale të Gjykatës së Rrethit Gjyqësor, Tiranë;
- Hartimi i projektit për rikonstruksionin e ndërtesës së Gjykatës së Rrethit Gjyqësor, Gjirokastër;
- Hartimi i projektit për rikonstruksionin e ndërtesës së Gjykatës së Rrethit Gjyqësor, Pukë.
Brenda këtij afati të përfshihen edhe lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
5. Ngarkohen Ministria e Punëve Publike dhe Transportit, Ministria e Drejtësisë, institucionet e tyre të varësisë, Radiotelevizioni Shqiptar, Zyra e Administrimit të Buxhetit Gjyqësor dhe Agjencia e Prokurimit Publik për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
Kryeministri
Sali Berisha


Vendim
Nr.973, datë 1.12.2010

Për shtyrjen e afatit të shpalljes e të botimit të njoftimit të fituesit dhe të njoftimit të kontratës së lidhur, për procedurat e prokurimit, të kryera nga ministria e shëndetësisë dhe institucionet e saj të varësisë, si autoritete kontraktore

Në mbështetje të nenit 100 të Kushtetutës, të nenit 75 të ligjit nr.9643, datë 20.11.2006 “Për prokurimin publik”, të ndryshuar, dhe të paragrafit të tretë të pikës 3/ç të kreut I të vendimit nr.1, datë 10.1.2007 të Këshillit të Ministrave “Për miratimin e rregullave të prokurimit publik”, të ndryshuar, me propozimin e Ministrit të Financave, Këshilli i Ministrave

Vendosi:

1. Lejimin e Ministrisë së Shëndetësisë dhe të institucioneve të saj të varësisë, si autoritete kontraktore, për të vijuar normalisht dhe për të përfunduar, brenda datës 31 dhjetor 2010, procedurat e prokurimit, me objekt:
- Blerje pullash kontrolli me elemente sigurie për barnat dhe aksesorë për shtypjen e tyre për Qendrën Kombëtare të Kontrollit të Barnave;
- Blerje reagjentësh dhe qelqurinash për Qendrën Kombëtare të Kontrollit të Barnave;
- Blerjen e medikamenteve dhe materialeve mjekësore për Shërbimin Psikiatrik, Shkodër.
Brenda këtij afati të përfshihen edhe lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
2. Ngarkohen Ministria e Shëndetësisë, institucionet e saj të varësisë dhe Agjencia e Prokurimit Publik për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
Kryeministri
Sali Berisha

